33 sterf op Gautengse paaieFoto: IPSS Medical Rescue Minstens 33 mense het dié langnaweek hul lewe in 31 padongelukke in Gauteng verloor, sê die provinsiale departement van gemeenskapsveiligheid. Die oorledenes sluit 15 voetgangers, 11 bestuurders, vyf passasiers en twee motorfietsryers in, het die LUR vir gemeenskapsveiligheid, Sizakele Nkosi-Malobane, Dinsdag in ŉ oorsig oor die naweek se padongelukke gesê. “Die getal ongevalle wat die naweek aangemeld is, is onaanvaarbaar hoog,” het sy gesê. “Twintig van die 33 [sterfgevalle] het tussen 19:00 en 04:30 gebeur. Ons sal aanhou toesien dat daar ŉ hoë sigbaarheid van wetstoepassingsbeamptes op snelweë en by vermaakplekke is. “Padveiligheidsoptredes sal ook verskerp word, onder meer padblokkades wat toegespits is op onpadwaardige voertuie ten einde ons passasiers en bestuurders se veiligheid te verseker.” Sy maan wetstoepassers om hul pogings op te skerp en geen verdraagsaamheid te betoon jeens bestuurders wat die padreëls oortree en beamptes wat omkoopgeld uit motoriste probeer kry nie. “Ons kan nie toelaat dat enkele individue die beeld van toegewyde en gerespekteerde lede van die polisiegemeenskap skade berokken nie,” het Nkosi-Malobane gesê. Die statistieke lyk glad nie goed nie. Die Padverkeersbestuurskorporasie sê ŉ groot getal botsings en sterfgevalle word sedert die begin van die Kerstyd aangemeld. Volgens Simon Zwane, woordvoerder van dié korporasie, was die langnaweek ŉ “uitdagende” tyd op die land se paaie. “Die statistieke lyk glad nie goed nie,” het hy Dinsdag gesê. “Daar was vyf groot ongelukke wat ons ondersoek … en dis net van Saterdag tot Maandag, sowat 36 sterfgevalle. Te veel mense sterf in enkele ongelukke. “Daar was 12 in die Wes-Kaap, vyf in Noordwes, vyf op Kranskop [KwaZulu-Natal] en ŉ polisiebeampte is dood omdat ŉ dronkbestuurder nie by ŉ padblokkade stilgehou het nie. Dit was dus glad nie ŉ maklike naweek nie.”